《奉赠大中丞应台傅公巡抚陕西》
明代·江以达

雄关九道开边庭，翼然天表尊神京。
大半安危属全陕，固原节神兼中丞。
烽火遥通黑水外，气运幸值黄河清。
上圣宵衣屈群策，推毂肯使边臣轻。
中丞气与衡岳会，八九云梦胸中盈。
衣绣曾为直指使，按剑宿备洮岷兵。
况复威名甘与肃，部落不问知旗旌。
比年借寇抚江右，坐见列郡苏疲甿。
一朝经略付西事，诏书授钺仍专征。
知公为谟自宏远，耀武耻勒燕然铭。
岂必降王尽河陇，要使悍卒知朝廷。
大抵足兵先足食，各边刍粟宁充盈。
吁嗟屯政废不讲，萑苇千里谁共耕。
先朝挖运本自耗，临变籴买良非经。
古来边助有飞挽，报中岂得无常程。
番夷金牌久寂寞，夷马不至茶能行。
国家利权不在手，贾竖返得操奇赢。
中丞雄略世罕伍，邃老之后刘麻城。
兹行报国存至计，少小不用夸长缨。
尊前从容白羽扇，指挥坐侧单于情。
妖氛一洗旄头落，汉月万里边笳宁。
中国行当召司马，西贼久已问韩荆。
至尊社稷公等在，杞人鼓腹谣升平。

作者简介：明江西贵溪人，字于顺，号午坡。嘉靖五年进士。授刑部郎中，迁福建佥事、湖广提学副使。廉介方刚，不避权势，为楚藩所构，削籍。论诗专推何景明、李献吉，且谓献吉之文在苏轼、欧阳修之上。有《江午坡集》。